CELEX: 62012CN0382
Language: sk
Date: 2012-08-06 00:00:00
Title: Vec C-382/12 P: Odvolanie podané 6. augusta 2012 : MasterCard, Inc., MasterCard International, Inc., MasterCard Europe proti rozsudku Všeobecného súdu (siedma komora) z  24. mája 2012 vo veci T-111/08, Mastercard, Inc. a iní/Európska komisia

20.10.2012   
            
            
               SK
            
            
               Úradný vestník Európskej únie
            
            
               C 319/4
            
         Odvolanie podané 6. augusta 2012: MasterCard, Inc., MasterCard International, Inc., MasterCard Europe proti rozsudku Všeobecného súdu (siedma komora) z 24. mája 2012 vo veci T-111/08, Mastercard, Inc. a iní/Európska komisia
   (Vec C-382/12 P)
   2012/C 319/05
   Jazyk konania: angličtina
   
      Účastníci konania
   
   
      Odvolatelia: MasterCard, Inc., MasterCard International, Inc., MasterCard Europe (v zastúpení: V. Brophy, E. Barbier de La Serre, B. Amory, advokáti)
   
      Ďalší účastníci konania: Európska komisia, Banco Santander, SA, Royal Bank of Scotland plc, HSBC Bank plc, Bank of Scotland plc, Lloyds TSB Bank plc, MBNA Europe Bank Ltd, United Kingdom of Great Britain and Northern Ireland, British Retail Consortium, EuroCommerce AISBL
   
      Návrhy odvolateľov
   
   Odvolatelia navrhujú, aby Súdny dvor:
   
               —
            
            
               zrušil rozhodnutie Všeobecného súdu z 24. mája 2012 vo veci T-111/08, MasterCard a i./Komisia,
            
         
               —
            
            
               zrušil rozhodnutie Komisie C(2007) 6474 v konečnom znení z 19. decembra 2007 vo veciach COMP/34.579 — MasterCard, COMP/36.518 — EuroCommerce, COMP/38.580 — Commercial cards (1),
            
         
               —
            
            
               zaviazal Komisiu na náhradu trov tohto konania, vrátane trov žalobcov pred Súdnym dvorom a Všeobecným súdom.
            
         
      Odvolacie dôvody a hlavné tvrdenia
   
   Na podporu svojho odvolania uvádzajú odvolatelia nasledujúce odvolacie dôvody:
   
                
            
            
               
                  
                     Prvý odvolací dôvod
                  : Všeobecný súd sa dopustil nesprávneho právneho posúdenia, resp. neposkytol primerané odôvodnenie vo vzťahu k posúdeniu objektívnej nevyhnutnosti údajného obmedzenia hospodárskej súťaže. Všeobecný súd konkrétne nesprávne uplatnil kritérium objektívnej nevyhnutnosti. Skôr než aby uplatnil správne kritérium, podľa ktorého je obmedzenie objektívne nevyhnutné, pokiaľ je buď nemožné alebo 
                     zložité
                   vykonávať bez neho hlavnú činnosť, Všeobecný súd uplatnil neúplné kritérium, podľa ktorého je obmedzenie objektívne nevyhnutné len vtedy, ak bez neho hlavná činnosť 
                     nemôže
                   fungovať. Všeobecný súd okrem toho (i) nesprávne posúdil údajné obmedzenie a teda objektívnu nevyhnutnosť vo vlastnom kontexte; (ii) nesprávne nahradil posúdenie Komisie svojim vlastným posúdením; a (iii) neuplatnil správny spôsob preskúmania.
            
         
                
            
            
               
                  
                     Druhý odvolací dôvod
                  : Všeobecný súd sa dopustil nesprávneho právneho posúdenia, resp. neposkytol primerané odôvodnenie, pokiaľ ide o posúdenie, či je MasterCard združením podnikov. Konkrétne sa Všeobecný súd dopustil nesprávneho právneho posúdenia tým, že dospel k záveru, že údajný spoločný záujem bánk a MasterCard, a zvyšné rozhodovacie právomoci bánk po uvedení na burzu cenných papierov, ktoré nesúvisia s mnohostrannými štandardnými výmennými poplatkami, stačia na označenie MasterCard za združenie podnikov, pokiaľ ide o rozhodnutia týkajúce sa MIF. V každom prípade rozhodovacie právomoci bánk po uvedení na burzu cenných papierov a údajná zhoda záujmov medzi bankami a MasterCard nie sú relevantné na určenie, či je MasterCard združením podnikov, keď prijíma rozhodnutia o mnohostranných štandardných výmenných poplatkoch.
            
         
                
            
            
               
                  
                     Tretí odvolací dôvod
                  : Všeobecný súd sa dopustil nesprávneho právneho posúdenia pokiaľ ide o prípustnosť niekoľkých príloh žaloby. Neexistoval právny základ na to, aby Všeobecný súd týmto spôsobom obmedzil právo Mastercard na prístup k súdu. Ďalej, aj keby Všeobecný súd mal túto právomoc, nesprávne dospel k záveru, že obmedzenie by sa malo uplatniť v tomto konkrétnom prípade.
            
         
      (1)  Zhrnutie rozhodnutia Komisie z 19. decembra 2007 (Ú. v. EÚ C 264, 6.11 2009, s. 8).